
ՀՀ ՊՆ գնումների կազմակերպման վարչության միջպետական ռազմատեխնիկական համագործակցության բաժնում փորձագետների ներգրավելու մասին

Աշխատանքների համառոտ նկարագրությունը՝
ՀՀ զինված ուժերի կարիքների համար սպառազինության, ռազմական տեխնիկայի և այլ ռազմատեխնիկական միջոցների ձեռքբերման նպատակով կտրուկ ավելացել է  միջպետական ռազմատեխնիկական համագործակցության շրջանակներում օտարերկրյա գործընկերների հետ կնքվող միջպետական պայմանագրերի քանակը, հետևաբար ավելացել է ՀՀ պաշտպանության նախարարության (այսուհետ՝ Նախարարություն) գնումների կազմակերպման վարչության (այսուհետ՝ Վարչություն) միջպետական ռազմատեխնիկական համագործակցության բաժնի (այսուհետ՝ Բաժին) կողմից իրականացվող աշխատանքների ծավալը:
Հաշվի առնելով Բաժնի աշխատանքների ծավալի կտրուկ ավելացումը, ինչպես նաև այն հանգամանքը, որ Բաժինը չունի համապատասխան աշխատանքներն իրականացնելու համար անհրաժեշտ քանակի մասնագետներ անհրաժեշտություն է առաջացել Բաժնում ներգրավելու տվյալ ոլորտի 1 մասնագետ (փորձագետ):

Փորձագետ ներգրավելու ժամկետը՝ մինչև 2027 թվականի հունվարի 12-ը ներառյալ:
Փորձագետին յուրաքանչյուր ամիս հաշվարկվում է հիմնական աշխատավարձ  267072 (երկու հարյուր վաթսունյոթ հազար յոթանասուներկու) ՀՀ դրամ գումարի չափից:
Փորձագետի համար հավելավճարներ, լրավճարներ չեն սահմանվում:

Փորձագետի աշխատանքային ռեժիմը, տևողությունը և արձակուրդը՝
Փորձագետի համար սահմանվում է աշխատաժամանակի նորմալ տևողություն: Աշխատանքային օրվա սկիզբը սահմանվում է ժամը 9.00, ավարտը՝ ժամը 18.00:
Փորձագետին ՀՀ օրենսդրությամբ սահմանված կարգով տրամադրվում է ամենամյա նվազագույն արձակուրդ՝ 20 աշխատանքային օր տևողությամբ:

Փորձագետի պարտականությունները՝ 
1) մշակել օտարերկրյա պետությունների (այսուհետ՝ Գործընկերներ) հետ ՀՀ ռազմատեխնիկական համագործակցության վերաբերյալ միջպետական պայմանագրերի, համաձայնագրերի, հուշագրերի և այլ փաստաթղթերի նախագծեր, նախապատրաստել գրություններ՝ մշակված նախագծերը Գործընկերների հետ քննարկելու համար, անհրաժեշտության դեպքում բանակցել Գործընկերների ներկայացուցիչների հետ՝ շրջանառման նպատակով համապատասխան ստորաբաժանում ուղարկելու համար, Գործընկերների հետ համաձայնեցված նախագծերը ներկայացնել Բաժնի պետին,
2) ուսումնասիրել Նախարարության, ՀՀ ԶՈւ ԳՇ, ՀՀ ԶՈւ ստորաբաժանումների, ինչպես նաև ՀՀ պետական այլ մարմինների և ՀՀ ռեզիդենտ կազմակերպությունների կարիքների համար ստացված հայտերն ու առաջարկությունները, տալ մասնագիտական եզրակացություն՝ Գործընկերների հետ համագործակցության շրջանակներում կարիքների բավարարման հնարավորության վերաբերյալ, նախապատրաստել գրություններ՝ հայտերն ու առաջարկությունները Գործընկերներին ներկայացնելու համար, ստանալ և ամփոփել Գործընկերների կողմից ներկայացված առաջարկները և Նախարարության համապատասխան ստորաբաժանումներին, ինչպես նաև ՀՀ պետական այլ մարմիններին և ՀՀ ռեզիդենտ կազմակերպություններին ուղարկելու համար՝ ներկայացնել Բաժնի պետին,
3) նախապատրաստել միջպետական ռազմատեխնիկական համագործակցության շրջանակներում անցկացվող միջոցառումների մասնակցության հրավերներ, մշակել միջոցառումների պլան-օրացույցներ և օրակարգեր, կազմել միջոցառումների ընթացքում ձեռք բերված պայմանավորվածությունների վերաբերյալ փաստաթղթեր և ներկայացնել Բաժնի պետին, 
4) ուսումնասիրել միջազգային մատակարարներից ստացված կոմերցիոն առաջարկներ կամ պայմանագրերի նախագծեր, մշակել գնման պայմանագրերի նախագծեր, նախապատրաստել գրություններ՝ դրանք շրջանառելու և շահագրգիռ մարմիններից, կազմակերպություններից, Նախարարության ստորաբաժանումներից ստացված և ամփոփված առաջարկները Գործընկերներին ուղարկելու համար, ուսումնասիրել Գործընկերներից ստացված լրամշակված նախագծերը, ամփոփել, վերջնական համաձայնեցնել Գործընկերների հետ և ներկայացնել Բաժնի պետին, 
5) մշտադիտարկել Գործընկերների հետ կնքված գնման պայմանագրերի կատարման ընթացքը, և արդյունքները ներկայացնել Բաժնի պետին:
6) բարեխղճորեն կատարել պայմանագրով ստանձնած աշխատանքները, պահպանել Նախարարության ներքին կարգապահական կանոնները։ 

Փորձագետին ներկայացվող պահանջները՝
· բարձրագույն կրթություն,
· գործառույթների իրականացման համար անհրաժեշտ իրավական ակտերի իմացություն,
· համակարգչով և ժամանակակից այլ տեխնիկական միջոցներով աշխատելու ունակություն,
· հայերենի, անգլերանի և ռուսարենի իմացություն:

Դիմող ՀՀ քաղաքացիները պետք է ներկայացնեն հետևյալ փաստաթղթերը`
· դիմում ՀՀ պաշտպանության նախարարության գլխավոր քարտուղարի անունով (լրացվում է փաստաթղթերը հանձնելիս), 
· կրթությունը հավաստող պետական նմուշի փաստաթուղթ (փաստաթղթեր),
· արական սեռի անձինք` նաև զինվորական գրքույկ կամ դրան փոխարինող ժամանակավոր զորակոչային տեղամասին կցագրման վկայական, կամ համապատասխան տեղեկանք.
· մեկ լուսանկար` 3 x 4 սմ չափսի,
· անձնագիր կամ նույնականացման քարտ,
· սոցիալական քարտ կամ հանրային ծառայության համարանիշ ունենալու մասին տեղեկանք,
· ինքնակենսագրական (CV), 
· հայտարարություն ՀՀ կառավարության 2018 թվականի օգոստոսի 2-ի N 878-Ն որոշմամբ հաստատված կարգի 13-րդ կետով նախատեսված սահմանափակումների բացակայության մասին:
Ընտրությունը կատարվում է փաստաթղթերի ուսումնասիրման և հարցազրույցի եղանակով:
Քաղաքացիները փաստաթղթերը ներկայացնում են առձեռն (ընդունվում են միայն աշխատանքային օրերին` ժամը 10.30-ից մինչև 12.30-ը և 14.30-ից մինչև 16.30-ը:
       Դիմումների ընդունման վերջնաժամկետը հայտարարության հրապարակմանը հաջորդող երրորդ աշխատանքային օրն է՝ 14.07.2026թ.
Աշխատանքի վայրը՝ ՀՀ, ք. Երևան, Բագրևանդի 5:

